  Удмуртиысь гурт возёсъя но сиён-юонъя министерстволэн пресс-службаез Анжелика Тихонова корреспондент Ува ёросысь Нылга черкогуртын пудо вордӥсьлэсь нуналзэ пусйизы. Ужрадэ элькунысь гурт возёс удысысь пудо вордонын азьветлӥсьёс люкаськизы. Озьы ик удысысь ветеранъёс, предприятиосын кивалтӥсьёс пыриськизы. Со сярысь улосвылысь гурт возёсъя но сиён-юонъя министерстволэн пресс-службаез ивортӥз. Люкаськемъёсты элькун кивалтэтлэн тӧроезлэн воштӥсез Ольга Абрамова но Удмуртиысь гурт возёсъя но сиён-юонъя министр Михаил Юдин ӟечкылазы. « Пудо вордон удысын но, нырысь ик, йӧл поттонын басьтэм вормонъёсмы ушъямонэсь » Ольга Абрамова, Удмуртиысь кивалтэтлэн тӧроезлэн воштӥсез 2021-тӥ арлы йылпумъянъёсъя элькунысь гурт но фермер возёсъёс оглом 925,2 сюрс тонна йӧл поттӥзы. Со 2020-тӥ арынлэсь 5,45 процентлы тросгес. Та лыдпусъя элькун Приволжск федерал округын 4-тӥ интыын мынэ. « Улосвылмы котьку йӧл поттӥсь вал, ми котьку но трос йӧл кыским но кыскиськом. Соин ик туэ ужпуммы – 1 миллион тонна йӧл поттыны. Лыдпусъёсмес кулэстыны нокызьы уг яра » Михаил Юдин, Удмуртиысь гурт возёсъя но сиён-юонъя министр Йӧл поттэм сяна, элькунын сӥльлы пудо но тылобурдо вордон но азинтӥське. 2021-тӥ арын гурт но фермер возёсъёсын лыдпусъёс улэп секталаен оглом 204 сюрс тоннаозь вуизы. Нош курегпуз 1,084 миллиард поттӥзы. Пусъём, улосвылын пудо вордон удыс та вакытэ туж зол азинске. Нырысь ик кунлэн бадӟым юрттэтэзлы луыса. Кылсярысь, удысэ ватсаса инвестициос кыскыны, выль технологиосты уже кутыны быгатӥзы. Элькунын автомат амалэн ужась фермаос, пудо сиён дасян центръёс ужало, геномной селекция, скал кыскон выль амалъёс азинтӥсько. Ужрад улсын элькунысь пудо вордон удысын 42 тужгес усто ужасьёсты Удмуртилэн тӧроезлэн таукаронъёсыныз пусйизы. Соос пӧлын скал, кеч кыскисьёс, зоотехникъёс, селекционеръёс, пудоез утялтӥсьёс, чорыг, тылобурдо, вал, пӧйшур, муш вордӥсьёс, йӧл поттон фермаосын, возёсъёсын кивалтӥсьёс. Люкаськемъёсты «Шулдыр ӝыт» но «Италмас» ансамбльёс шулдыртӥзы. Тодэ вайытом, 2022-тӥ арын Удмуртиын 462 сюрс гектар пала музъемъёсты кизьыны малпало. Тегъёс: Ува Удмуртия гуртвозёс йӧл пудовордон  